Nuuta-, Ruta- ja Kortejärven suojeluyhdistys ry Urjalassa 20.7.2019

Hallitus

**VUODEN 2018 TOIMINTAKERTOMUS**

**1. Yleiskatsaus toimintaan ja sen edellytyksiin**

Toimintavuotena keskityttiin: veden määrään ja laatuun sekä Nuutajärven veden laadun parantamiseen. Veden määrään vaikuttavat ensisijaisesti Nokoorinkosken pato ja sen hoito sekä valuma-alueelle tulevan veden määrä. Vesistön veden laatu riippuu voimakkaasti Nuutajärvestä. Loppuvuodesta käynnistettiin laaja Nuutajärven kunnostushanke.

**2. Toimintasuunnitelman sekä tulo- ja menoarvion toteutuminen**

Toimintasuunnitelma toteutui melko hyvin jätevesiuudistuksen tiedotuksen osalta. Kuten aina odottamattomat asiat, kuten vastineiden laatiminen, veivät myös yhdistyksen resursseja. Nuutajärven hapetus päätettiin lopettaa heikon tuloksen vuoksi ja runsaasti työtä vaativana. Vesistön kunnostukseen liittyvät hankkeet olivat vasta käynnistymässä. Yhdistyksen tilinpäätös jäi selvästi tappiolle heikon tulokehityksen vuoksi.

**3. Yhdistyksen johto ja toimihenkilöt**

Hallituksen jäsenet:

Jouko Kokko, pj - Rutajärvi Antti Jokela - Kortejärvi

Jorma Järnstedt, vpj. – Kortejärvi Hannu Kuula – Rutajärvi

Riku Rantala, sihteeri - Nuutajärvi Risto Lylykorpi - Nokoori/padon hoito

Minna Ahlqvist – Rutajärvi Anders Koponen - Nuutajärvi

 Reijo Vähä-Touru - Rutajärvi

**4. Kokoukset**

Yhdistyksen hallitus kokoontui viisi kertaa. Kokouksissa käsiteltiin yhteensä 58 asiakohtaa. Vuosikokous pidettiin 14.7.2018 Urjalankylän Koulumaassa. Kokouksessa oli paikalla 15 henkilöä edustaen 15 kotitaloutta. Uusiksi hallituksen jäseniksi valittiin Anders Koponen ja Reijo Vähä-Touru.

**5. Jäsenistö**

Henkilöjäseniä oli toimintavuoden lopussa 215, joista perhejäseniä 36. Kannatusmaksunsa suorittaneita kannatusjäseniä oli yhteensä 12. Ferix kummeja oli 15.

**6. Nokoorinkosken padonhoito**

Vedenkorkeuden valvontakäyntejä tehtiin padolle 87, Honkolan sillalle 32, Urjalankylän sillalle 25 ja Nuutajoen sillalle 30 kertaa, yhteensä 174 kertaa.

Yhdistys on jatkanut padonhoitoa Pirkanmaan ympäristökeskuksen pyynnöstä ja laskuyhtiön suostumuksella toistaiseksi entiseen tapaan.

**6.1 Veden korkeudet**

Vedenkorkeus muuttui viime vuonna (2018) melkoista vuoristorataa ylös ja alas. Vuosi alkoi lievässä tulvassa. Nokoorin säännöstelyluukut jäätyivät yläasentoon. Vesi laski melko nopeasti koko vesistössä, kuten se yleensäkin tekee talvisaikaan. Urjalan kunta tuli avuksi sulattamaan luukut 8.3.2018 ennen kevättulvaa, jolloin ne saatiin taas käyttöön. Vielä ennen lumien sulamista Kokemäenjoen vesistöalueella oltiin huolissaan veden riittävyydestä. Lumi suli huhtikuussa hyvin nopeasti. Kevättulva oli melko reipas, mutta pysyi kuitenkin selvästi sallituissa puitteissa. Toukokuusta alkoi pitkä, poikkeuksellinen vedenpinnan lasku. Vedenpinta laski yhtäjaksoisesti syyskuuhun asti. Loppukesästä ja alkusyksystä vesi oli 0,3 – 0,4 m keskimääräistä alempana. Kesä oli poikkeuksellisen lämmin ja haihdunta ylitti jatkuvasti sademäärän. Onneksi vesi nousi hitaasti ennen talvea lähes normaaleihin lukemiin. Järvivesi lämpeni jo toukokuussa 20 asteen tienoille ja pysytteli lämpimänä pitkälle elokuuhun. Veden lämpötila hätyytteli ajoittain 30 asteen rajaa.

Levätilanne vaihteli kovasti eri järvissä kesän aikana. Nuutajärven länsipäässä ja Nuutajoessa alkoi olla levää jo kesäkuun lopussa ja tilanne oli tosi huono heinäkuun lopusta alkaen. Rutajärvi sen sijaan oli poikkeuksellisen puhdas koko kesän korkeista lämpötiloista huolimatta. Toki ajoittain Rutajärvessäkin oli levää. Tyypilliset loppukesän ja syksyn kukinnot jäivät tulematta. Kortejärvessäkin leväkesä oli rauhallinen.

Suojeluyhdistys hankki uudet vedenkorkeuden mitta-asteikot. Ne asennettiin Nokoorin padolle ja Urjalankylän sillan pieleen Urjalan kunnan teknisen toimen avustuksella.

**6.2. Padon hoidon mandaatti ja vastuullisen omistajatahon selvittely**

**Länsi- ja Sisä-Suomen aluehallintovirasto (AVI)** hylkäsi 20.5.2018 Ismo Kuisman vireille paneman hakemuksen (LSSAVI/5979/2016), missä vaadittiin, että Nuuta-, Ruta- ja Kortejärven suojeluyhdistys ry:tä kielletään patoamasta vettä Nokoorinkoskessa.

**ELY-keskuksen** näkemyksen mukaan veden vapaa virtaaminen nykytilassaan olevasta Nokoorinkoskesta olisi tällöin aiheutuvien yläpuolisten järvien alhaisten vedenkorkeusien takia vesienhoidon tavoitteiden ja Kortejärven Natura-alueen suojelutavoitteiden vastainen tilanne ja loukkaisi siten yleistä etua.

**6.3. Nokoorin padon korvaaminen pohjapadolla**

Padon rakenteet ovat pääosin hyvin huonossa kunnossa, jopa niin huonossa kunnossa, että padonhoitajan työturvallisuus on vaarassa. Nokoorin pato on tullut elinkaarensa päähän. Yhdistyi jatkoi pyrkimyksiä Nokoorin padon korvaamiseksi pohjapadolla. Pohjapato ei myöskään vaadi jatkuvaa silmälläpitoa. Asiasta keskusteltiin mm. tapaamisessa ELYn kanssa.

**7. Osallistuminen vesistöjen kunnostushankkeisiin**

**7.1 COOLOX-hanke ja Nuutajärven vesianalyysit**

Kaikki kolme potkuria olivat talvella 2017 – 2018 toiminnassa, sula-alueiden merkinnät paikallaan. Varoitusilmoitukset Urjalan Sanomissa oli julkaistu. Kevätmyrskyssä kaksi potkurilaituria vaurioitui. Yhdistys korvaa laiturien rikkoutumiset. Coolox-hanke päätettiin lopettaa keväällä 2018. Happitilanne parani, mutta fosforipitoisuus ei. Panokset ja tulokset eivät kohdanneet.

KVVY:ltä tilattiin pohjasedimentti -analyysi. Harkittiin näytteen ottamista myös Nuutajoen sedimenteistä entisen purkuputken alapuolelta. Nuutajärven ojavesien tulokset julkaistiin yhdistyksen kotisivuilla. Lisäksi ne lähetettiin viranomaisille, kuten lELY:lle, Urjalan kunnalle ja Valkeakosken ympäristökeskukselle. Tiedote lähetettiin myös laajasti medialle. Urjalan Sanomat teki asiasta laajan jutun.

**7.2. Nuutajärven kokonaisvaltainen kunnostushanke**

Pirkanmaan-ELY-keskuksessa pidettiin kokous Nuutajärven kunnostushankkeen käynnistämisestä 5.10.2018. Kokouksessa olivat läsnä suojeluyhdistyksen, ELY-keskuksen, Etelä-Suomen salaojakeskuksen ja KVVY:n edustajat.

Nuutajärvi hankkeen taustaa:

* ProAgria ja Salaojakeskus ovat tehneet Nuutajärven kosteikkokartoituksen.
* Nuutajärven pohjan sedimenttinäytteet ovat melko puhtaita.
* Ojista tuleva ravinteikas vesi aiheuttaa järven rehevöitymisen.
* Kosteikkojen rakentamisen etenemiseksi perustetaan projektiorganisaatio

Yhdistys päätti käynnistää Nuutajärven kokonaisvaltaisen kunnostushankkeen. Jätettiin Pirkanmaan ELY-keskukseen hakemus 17 500 € avustuksesta hankkeelle. Urjalan kunnalta haettiin 13 500 €. Kunnanhallitus päätti myöntää haetun avustuksen, mikäli ELYn avustus toteutuu. Hankkeen ensimmäinen vaihe on kaksivuotinen 2019 – 2020.

**8. Yhteistyö muidensidosryhmien kanssa – Annetut lausunnot/kirjelmät**

Yhdistyksen edustajat tapasivat Honkolan kartanon omistajan ja keskustelivat vesistöön liittyvistä kysymyksistä. Honkola suhtautuu myönteisesti pohjapatoon.

Kuisma valitti AVI:n hylkäävästä päätöksestä Vaasan hallinto-oikeuteen. Yhdistys laati vastineen valitukseen 20.11.2018.

Yhdistyksen edustajat tapasivat Urjalan kunnanjohtajan Nuutajärvi-hankkeen tiimoilta.

Yhdistys on tiedottanut sivuillaan osakaskuntien kalastusohjeista ja koekalastusten tuloksista.

**9. Tiedottaminen**

Suojeluyhdistys järjesti yhdessä KVVY:n kanssa Urjalankylän vanhassa koulussa 28.6.2018 tilaisuuden, missä Lauri Sillantie KVVY:stä selosti jätevesijärjestelmien vaatimuksia. Paikalla oli noin kolmisen kymmentä kiinnostunutta kuulijaa. Aihe herätti runsaasti keskustelua.

Yhdistys lähetti vuoden aikana tiedotteet Pirkanmaalaisille medioille Nuutajärven ravinnetilanteesta.

Yhdistys on jatkanut nettisivujensa ([www.airanne.net](http://www.airanne.net)) ja fb-sivujensa ([www.facebook.com/airanne.net](http://www.facebook.com/airanne.net)) ylläpitoa.

Yhdistys jatkoi levätarkkailua Kaunistossa osana valtakunnallista havainnointia ([www.jarviwiki.fi](http://www.jarviwiki.fi).)

**10. Tiivistelmä toiminnasta ja tulevaisuuden näkymät**

Toimintavuoden aikana jatkettiin COOLOX-hanketta, mutta päätettiin lopettaa se. Hanke oli työläs ja tuloksen heikkoja. Yhdistys tiedotti jätevesiasetuksen voimaantulosta ja järjesti yhdessä KVVY:n kanssa tiedotustilaisuuden. Vuoden aikana tiedotettiin sekä viranomaisille että medialle Nuutajärven ojien huonosta ravinnetilanteesta. Syksyllä käynnistettiin laaja Nuutajärven valuma-alueen kunnostushanke hakemalla sille rahoitusta. Nuutajärven kunto on avain koko järviketjun tilaan. Kiistat Nokoorinkosken padon hoidosta ovat edelleen kesken VHaO:ssa. Veden juoksutukseen on saatava pysyvä kunnon ratkaisu. Tulevana vuonna tulee kiinnittää erityistä huomiota talouden tasapainottamiseen ja jäsenhuoltoon.